Ганчары
*Казімір Камейша*

Замесяць гліну, нібы цеста.

Глядзіш, і гліны не пазнаць.

I чуеш, што ў руках ёй цесна,

На волю просіцца яна.

Нібыта дыхае між пальцаў

Жывы і цёплы камячок.

Рука бывалага пушчанца

Не пашкадуе плескачоў,

Пакуль не зробіць паслухмяным,

Зусім падатлівым яго.

Але у печ яшчэ зарана,

Яшчэ зарана у агонь.

Яго кладуць на круг ганчарны:

Няхай пакружыцца усмак.

I вось у танцы незвычайным

Адчайна кружыцца камяк.

Спачатку выцягне ён шыю,

Пасля раздасца у баках.

I рысы свежыя, жывыя

На гліне выведзе рука.

Пасля ганчар яго пагладзіць.

I, закасаўшы рукавы,

Ён ручку, як руку, прыладзіць.

Збанок, і праўда, як жывы.

Пара яго і ў печ адправіць.

Ён урачыста едзе ў печ.

Яго суседзі злева, справа

За ім стараюцца паспець.

Ён возьме ў полымя трываласць.

I будзе печы ўдзячны ён,

Што гартавала, глянцавала

I ў сценкі пасяліла звон.

А з печы выплыве, — аж ззяе.

Хвала і гліне, і майстрам!

Жыве збанок, збанок спявае

На далані у ганчара.